(Rapport Uffiċjali u Rivedut)

Laqgħa Nru. 20

It-Tlieta, 2 ta' Novembru, 1999

Stampat fl-Uffiċċju ta' l-Iskrivan

Prezz Lm1

Laqgħa Nru. 20

It-Tlieta, 2 ta' Novembru, 1999

Il-Kumitat iltaqa' fil-Palazz, il-Belt Valletta, fis-7.12 p.m.

Il-Minuti tal-Laqgħa Nru. 19 li saret fit-2 ta' Novembru, 1999 ġew konfermati.

ABBOZZ FINALI TAL-KURRIKULU MINIMU NAZZJONALI

A/CHAIRPERSON (Onor. Dolores Cristina): Għal darb'oħra nilqagħkom talli għat-tieni darba llum erġajtu ġejtu hawnhekk biex inkomplu nħarsu lejn il-kurrikulu minimu nazzjonali u nibda mill-ewwel billi nistieden lis-Sur Frans Borg, President ta' l-Assoċjazzjoni Kunsilli ta' l-Iskejjel, jagħmel l-intervent tiegħu qabel ma jsirulu l-mistoqsijiet mill-membri.

IS-SUR FRANCIS BORG (President, Assoċjazzjoni Kunsilli ta' l-Iskejjel): Sinjura President, se naqbad ma' dik li jien qed inqis hija s-sentenza prinċipali f'dan l-abbozz tal-kurrikulu minimu nazzjonali, ċioe':

''Il-proċess ta' interpretazzjoni tal-kurrikulu minimu nazzjonali għandu jwassal biex l-iskola tlaqqa' l-imħuħ ta' l-imsieħba f'ħidma kontinwa u fid-dawl tal-prinċipji u għanijiet tal-kurrikulu minimu nazzjonali, tfassal il-kurrikulu u pjan ta' żvilupp skolastiku.''.

Nixtieq nitkellem fuq erba' punti: fuq il-prinċipji u l-għanijiet; fuq is-sħubija u s-sehem tal-kunsilli u l-ġenituri; fuq il-kunsilli ta' l-iskejjel u l-iskola komunitarja; u fuq it-tħaddim tal-kurrikulu.

Mil-lat ta' prinċipji u għanijiet, nista' ngħid mill-ewwel li matul dawn l-erba' snin li ilna mwaqqfin bħala assoċjazzjoni ħdimna aktar favur kultura ġdida milli fuq strutturi, u l-ħidma tagħna bnejniha fuq sħubija b'saħħitha bejn l-iskola u d-dar.

L-istrateġija tagħna kienet li kemm jista' jkun nippruvaw nipperswadu l-imsieħba kollha jaħdmu flimkien li naturalment irrikjediet ħafna paċenzja u perseveranza.

Matul dawn l-erba' snin li ilha mwaqqfa l-assoċjazzjoni, żammejna diversi seminars fejn tkellimna dwar il-parteċipazzjoni u d-deċentralizzazzjoni, l-iskejjel personalizzati mibnija fuq ir-rispett reċiproku, is-sħubija pro-attiva u anke favur skejjel komunitarji.

Aħna nilqgħu l-kurrikulu minimu nazzjonali bil-ferħ għax b'mod ċar u kategoriku qed ipoġġi lill-istudent fiċ-ċentru tas-sistema edukattiva.

Donnu qegħdin naraw li l-enfasi m'hijiex qiegħda fuq is-suġġetti jew l-informazzjoni li aħna bħala edukatturi rridu ngħaddu lill-istudenti, iżda qiegħda fuq kemm kull student kapaċi u possibbli għalih li jiżviluppa l-ħiliet li għandu.

Nixtieq insemmi l-memorandum li l-AKS kienet ippreżentat lill-Ministru ta' l-Edukazzjoni wara konsultazzjoni wiesgħa mal-kunsilli skolastiċi u ma' l-iskejjel u wara żewġ seminars li kienu nżammu f'lukanda f'Ħal Balzan fi Frar u f'Marzu ta' din is-sena.

Għal dawn is-seminars ipparteċipaw l-imsieħba kollha, inkluż l-istudenti, u fil-memorandum konna għamilna ċara x'għandha tkun il-politika tagħna dwar il-kurrikulu nazzjonali.

Konna għedna li l-kurrikulu nazzjonali għandu jassigura li l-istudenti kollha jakkwistaw il-core skills, li l-kurrikulu nazzjonali għandu jkun pro-attiv biex joffri spazju għall-iżvilupp ta' karattri differenti ta' l-iskejjel u b'mod partikolari għandu jassigura li l-istandards edukattivi jinżammu.

Għedna wkoll li għalkemm il-kurrikulu m'għandux ikun preskritt iżżejjed, għandu jorbot l-iskejjel kollha, għandu jassigura li jkollna skejjel tajbin bis-support kollu meħtieġ, jara li jkollna eżamijiet aktar umani u informattivi u fl-istess waqt ikun hemm quality assurance miċ-ċentru.

Semmejna wkoll sistema ta' benchmarking, semmejna li t-tfal għandhom ikunu esposti għaż-żewġ lingwi, semmejna l-ambjent fiżiku u soċjali ta' l-iskola u semmejna wkoll l-iskejjel komunitarji u skejjel inklużivi.

Naħseb li llum dawn l-affarijiet qed narawhom riflessi fil-15-il prinċipju li hemm elenkati fil-kurrikulu minimu nazzjonali.

Dak li konna qed nipproponu aħna fil-memorandum u fid-diskussjonijiet li kellna ma' l-iskejjel, mal-ġenituri u ma' l-imsieħba fl-edukazzjoni, huma llum riflessi fl-abbozz tal-kurrikulu li għandna quddiemna.

Se nagħmel tliet kummenti żgħar li forsi jistgħu jidhru xi ftit superfluwi, pero' nixtieq li nagħmilhom.

L-ewwel kumment huwa dwar l-iżbilanċ fid-deskrizzjoni tal-prinċipji.

Hemm prinċipji li fl-abbozz huma deskritti b'95 kelma u hemm prinċipji oħra li huma deskritti bi kważi 600 kelma.

Naħseb irridu noqogħdu attenti li ma nagħtux l-impressjoni li xi prinċipju huwa aktar importanti minn ieħor.

Fil-fatt fis-section ta' l-għanijiet ġenerali f'paġna 27 tal-kurrikuli, insibu b'mod speċifiku li:

''Il-komunita' edukattiva trid tqis dawn l-għanijiet ġenerali bħala inter-dipendenti u ta' l-istess importanza.''.

Forsi wieħed jista' jislet sentenza simili għar-rigward tal-prinċipji kurrikulari sabiex inkunu ċerti li kulħadd qed jifhem dak li għandna f'moħħna, jiġifieri li l-prinpipji huma kollha importanti u għandna nagħtuhom l-istess attenzjoni.

Meta niġu għall-Prinċipju 13: Importanza ta' l-Ambjenti tat-Tagħlim, li qed jiddeskrivi l-ambjent soċjali, inħossu li jkun ta' ġid jekk ikun hemm aktar enfasi fuq l-attivitajiet u relazzjonijiet soċjali li jħallu marka fuq it-tfal.

Bażikament qed nirriferi għall-inkejja, it-tfarrik, l-iżolament, il-problema tal-bullying u problemi oħra fl-ambjent soċjali ta' l-iskola li jistgħu jkunu qed jaffettwaw l-istudent b'mod negattiv.

Niġi issa għas-sezzjoni li titkellem dwar livelli differenti ta' sistema edukattiva li nsibuha f'paġna 45 taħt it-titolu ''Assessjar Summattiv miżżewweġ ma' dak Formattiv''.

Waqt id-diskussjonijiet li kellna fiż-żewġ seminars li semmejt, kien hemm diskussjoni pjuttost taħraq dwar il-punt li fir-raba' u fil-ħames sena l-assessjar summattiv se jsir mill-iskejjel.

Waqt li naqblu ma' dan, fl-istess waqt irridu nserrħu ras in-nies billi nassigurawhom li l-affarijiet se jsiru bis-serjeta' mill-iskejjel tagħna.

Aħna qed nipproponu li flok jingħataw marki jkun hemm sistema ta' gradi fejn il-Grade C ikun l-average grade ta' dik l-iskola partikolari.

Jekk ma ndaħħlux is-sistema tal-gradi, tajjeb li nagħtu l-average mark ta' l-iskola sabiex il-ġenituri jkunu jafu fejn qegħdin uliedhom u jkunu jistgħu jkejlu l-progress tagħhom.

Jien niddejjaq meta f'eżami partikolari, per eżempju, eżami ta' kif titma' l-fniek, l-istudenti kollha jġibu 90.

Dan ifisser li l-eżami ma sarx kif suppost iżda sempliċement sar biex inkunu nistgħu ngħidu li għamilna eżami.

Is-sistema tal-benchmarking jenħtieġ li naħsbu wkoll fuqha u nagħtuha importanza.

It-tieni punt li xtaqt nitkellem fuqu huwa dwar is-sħubija, sehem il-kunsill u sehem il-ġenituri, jiġifieri fejn qed nitkellmu fuq il-prinċipju li l-ġenituri u l-għalliema għandhom jaħdmu flimkien.

L-ewwelnett ninnotaw b'sodisfazzjon li b'mod mill-aktar ċar u b'diversi riferenzi, il-kurrikulu minimu nazzjonali jirrikonoxxi l-importanza ta' sehem il-ġenituri fis-suċċess edukattiv ta' wliedhom u f'paġna 46, insibu li l-kurrikulu:

''jitlob lill-iskejjel biex jinkludu l-parteċipazzjoni u l-edukazzjoni tal-ġenituri fil-pjan ta' żvilupp tagħhom.''.

Nafu wkoll, u dan hu fatt ipprovat u d-dokument jagħraf dan, li fejn id-dar u l-iskola jaħdmu id f'id, il-livell akkademiku, soċjali u edukattiv ta' l-iskola, tjieb u t-tfal marru aħjar.

Dan il-punt narawh wkoll f'paġna 25 fejn insibu li:

''Illum nafu li aktar ma' l-ġenituri jibqgħu 'l bogħod mis-sistema edukattiva, aktar il-proċess edukattiv kif ukoll l-iżvilupp tat-tfal jiftaqru.''.

Mela l-prinċipju li naħdmu flimkien huwa stabbli u l-importanza tiegħu rikonoxxuta.

Tajjeb li nsemmi wkoll lill-kittieb Pugh, li fl-1989 qal li tali sħubija tfisser relazzjoni ħajja karatterizzata mis-sens qawwi ta' rispett reċiproku, rieda li naħdmu flimkien, sens ta' direzzjoni u għarfien ta' fejn irridu naslu.

Naturalment dan jitlob tqassim ta' informazzjoni, responsabbilta', ħiliet, deċiżjonijiet u accountability.

Jitlob li verament nitgħallmu naħdmu flimkien u nitgħallmu napprezzaw il-ħiliet li kull wieħed minna jista' jġib f'tali relazzjoni.

Dan ifisser li kull imsieħeb għandu r-responsabbilita' fl-edukazzjoni ta' l-ulied u l-Att ta' l-1988 dwar l-Edukazzjoni u l-Avviż Legali Nru. 25 ta' l-1993, jitkellmu ċar dwar is-sehem tal-kunsilli ta' l-iskejjel u f'paġna 7 tal-kurrikulu naraw riferenza għal dan.

Jekk immorru għal paġna 23, naraw li l-Prinċipju 12: Vokazzjoni u Kompetenza, jispjega x'inhuma l-prerogattivi li jiddefenixxu għalliema motivati, kompetenti u effettivi u saħansitra punt minnhom jispeċifika li tali għalliema jenħtieġu:

''jaċċettaw li jaħdmu ma' msieħba oħra fil-proċess edukattiv''.

Se nieqaf ftit fuq il-kelma ''jaċċettaw'' u nipprova nifhem l-implikazzjoni tagħha.

Kieku flok il-frażi ''jaċċettaw li jaħdmu ma' msieħba oħra fil-proċess edukattiv'', kellna ''ifittxu li jaħdmu ma' msieħba oħra fil-proċess edukattiv'', kienet tinstema' aħjar?

Forsi li tinstema' aħjar m'hijiex daqstant importanti, imma jekk nużaw il-kelma ''ifittxu'' flok ''jaċċettaw'', ikun hemm implikazzjonijiet aktar pożittivi?

Ikun hemm implikazzjonijiet differenti?

Naturalment diġa' hemm għalliema li qed jaħdmu id f'id mal-ġenituri, imma fil-prattika, kemm qiegħed isir dan?

Ninnotaw ukoll li f'dan il-kuntest ma rreferejniex għall-ġenituri per se bħala msieħba.

Konna nippreferu kieku f'dan il-livell fejn għandek ''l-għalliema jaċċettaw li jaħdmu ma' msieħba oħra fil-proċess edukattiv'', konna ndaħħlu wkoll il-kelma ''ġenituri'' biex inkomplu nenfasizzaw l-importanza tas-sehem tal-ġenituri.

Infatti, Prinċipju 14: ''Tkattir tal-Parteċipazzjoni fl-Iżvilupp tal-Kurrikulu, li jagħraf li l-ġenituri huma fost l-imsieħba ewlenin fil-proċess edukattiv, iħares lejn il-ġenituri bħala sostenituri importanti tal-kurrikulu u jħeġġiġhom sabiex ''ikattru d-djalogu ma' l-għalliema'' - hawnhekk konna diretti - ''u l-awtoritajiet edukattivi''.

Naqblu li għandu jitkattar id-djalogu ma' l-għalliema u ma' l-awtoritajiet edukattivi u li jkun espress b'mod espliċitu w dirett.

Naqblu wkoll ma' parteċipazzjoni aktar pro-attiva f'dan il-qasam u fis-sehem aktar attiv tal-ġenituri, pero' nixtieq nistaqsi x'aħna nfissru bil-kelma ''sostenituri'' u x'konnotazzjonijiet għandha din il-kelma.

Tajjeb li wieħed jaħseb aktar fuq hekk u jara jekk b'''sostenituri'' aħniex nifhmu wkoll ''kollaboraturi tal-proċess edukattiv''.

F'paġna 55, fil-parti ta' l-għeluq tal-kurrikulu, insibu li s-suċċess tat-twettiq ta' dan id-dokument, jiddependi, fost ħwejjeġ oħra, fuq li:

''l-kapijiet ta' l-iskejjel ikunu lesti jissieħbu mal-ġenituri u mal-membri tal-komunitajiet lokali sabiex, id f'id, jaħdmu bi sfiq u b'mod kreattiv għall-iżvilupp sħiħ tat-tfal u taż-żgħażagħ kif ukoll għall-iżvilupp uman ta' l-adulti fil-komunita'.''.

Naturalment hekk għandu jkun u nassumi li b'''kapijiet ta' l-iskejjel'' qed nirriferu għall-edukatturi kollha fil-qasam ta' skola, diviżjoni u ministeru.

Nemmen li nimxu ferm aħjar jekk l-għalliema jaħdmu ma' l-imsieħba ta' l-edukazzjoni, jekk il-ġenituri jikkooperaw ma' l-għalliema, u naturalment jekk anke l-heads jikkooperaw mal-ġenituri.

Xtaqt nitkellem ukoll fuq l-esperjenzi li qed jgħaddu minnhom pajjiżi barranin, pero' minħabba kwestjoni ta' ħin, se nagħmel biss riferenza qasira.

Bħalma nafu, il-moviment biex il-ġenituri jinvolvu ruħhom fil-qasam ta' l-edukazzjoni, beda fi Franza fl-1968 meta kien hemm l-istudents strikes.

Niftakru li s-snin tas-sittinijiet kienu snin imqarrbin u għexniehom ukoll u naħseb li minn dak iż-żmien ħarġu movimenti oħra favur bordijiet u kunsilli ta' l-iskejjel.

Meta tara l-esperjenzi ta' pajjiżi oħra, tara li l-kultura ta' parteċipazzjoni m'hijiex xi ħaġa li tista' sseħħ mil-lum għal għada.

Per eżempju fid-Danimarka, minkejja li għandhom esperjenza ta' parteċipazzjoni mill-ġenituri għal dawn l-aħħar 30 sena, għaddejjin ukoll mill-istess problemi ta' parteċipazzjoni li aħna għaddejjin minnhom bħalissa.

L-istess fil-każ ta' Franza.

Għalkemm lill-ġenituri kultant naċċettawhom bħala sostenituri, bħala dawk li jgħinuna mmexxu l-edukazzjoni tat-tfal, meta niġu biex ninvolvuhom f'aktar attivitajiet, qisna noqogħdu pass lura u pjuttost inżommu ċertu affarijiet bħala affarijiet li jippartjenu lilna u ma ninvolvuhomx.

Din hi l-esperjenza li għaddejja minnha l-Ewropa bħalissa.

A/CHAIRPERSON: Skużani, ma nixtieqx ngħaġġlek u naf li ilek tiġi għal dawn l-aħħar ħames laqgħat, imma qed nara li għandek ħafna materjal u napprezza jekk tkun aktar brief.

IS-SUR FRANCIS BORG: Mingħalija diġa' qed ngħid l-affarijiet fil-qosor!

Se nipprova nkun aktar konċiż u nqabbeż xi punti.

LOUIS GALEA (Ministru ta' l-Edukazzjoni): L-importanti li ma taqbiżx punti fejn taħseb li għandu jsir tibdil, jew tonqos milli tagħmel xi suġġerimenti.

IS-SUR FRANCIS BORG: Kont se ngħid xi ħaġa dwar il-background tal-kunsilli u dwar il-politika ta' l-Assoċjazzjoni Kunsilli ta' l-Iskejjel favur is-sħubija, pero' naħseb nista' nqabbeż ċertu dettalji.

Irrid niddikjara li l-AKS tħaddan politika edukattiva favur sħubija għax nemmnu li bis-sħubija l-iskejjel isiru iktar demokratiċi, nemmnu li jkunu iktar accountable, u nemmnu li l-parteċipazzjoni tqarreb aktar lejn edukazzjoni ta' prevenzjoni fit-tfal kontra problemi u perikli soċjali li t-tfal huma mdawrin bihom.

Il-ġenituri huma riżorsa importanti u minn surveys li għamilna, ħareġ li l-maġġoranza tal-ġenituri jaqblu li għandu jkun hemm il-parteċipazzjoni tagħhom.

Tajjeb li nsemmi li ħafna mill-proposti dwar il-parteċipazzjoni li għamilna għal-liġi l-ġdida tal-kunsilli ta' l-iskejjel, huma riflessi fil-kurrikulu.

Nispera li l-liġi ssir u jkollna l-opportunita' li npoġġu bilqiegħda flimkien sabiex naraw li l-liġi tkun tirrifletti dak li qed isir illum.

Kumment li nixtieq nagħmel fuq l-iskejjel u l-kunsilli ta' l-iskejjel, huwa li aħna definittivament naqblu li l-iskejjel ikunu ċentri komunitarji.

Fit-taqsima ''l-iskola bħala ċentru komunitarju'', fost affarijiet oħra nsibu li t-tħaddim ta' dan il-prinċipju jimplika struttura ġdida ta' management għal wara l-ħin ta' l-iskola, jimplika li s-sehem tal-membri tal-komunita' fit-twettiq ta' dan il-prinċipju huwa wieħed kruċjali u li l-prinċipju joffri opportunitajiet oħra biex il-kunsilli ta' l-iskejjel u l-kunsilli lokali jersqu aktar lejn xulxin.

Aħna naqblu ma' dan pero' rrid ngħid li f'dokument ta' 55 paġna, din hi l-unika riferenza għall-kunsilli ta' l-iskejjel.

Fl-ebda parti tal-kurrikulu ma nsibu riferenza oħra għall-kunsilli skolastiċi.

Naturalment biex il-kurrikulu jitħaddem b'mod tajjeb, irridu nagħtu kas id-diversita' ta' l-istudenti, pero' tajjeb li nżommu quddiem għajnejna wkoll id-diversita' ta' l-għalliema, ta' l-iskejjel u tal-komunita'.

Anke d-diversita' tal-ġenituri rridu nindirizzawha jekk irridu li l-kurrikulu jilħaq l-iskop u l-milja tiegħu.

Ma nistgħux nitkellmu u nindirizzaw biss id-diversita' ta' l-istudenti, imma rridu nindirizzaw diversitajiet oħra li hemm.

Għar-rigward ta' marketing, m'għandix għalfejn ngħid li jekk m'aħniex se nbigħu dan il-kurrikulu b'mod tajjeb … L-ownership tiegħu huwa importanti u f'dan il-kuntest se nirrepeti l-kumment li konna għamilna meta kien ħareġ l-ewwel draft.

Tajjeb li d-dokumenti jkunu miktuba bi kliem tekniku u b'mod professjonali, pero' naħseb li ta' min wieħed jikkonsidra li jkun hemm ukoll verżjoni oħra tal-kurrikulu li tkun aktar qrib min m'għandux livell għoli ta' edukazzjoni.

Ħafna mill-ġenituri jista' ma jkunux daqstant midħla tal-lingwaġġ edukattiv u tekniku, iżda xorta waħda għandhom dritt ta' aċċess għall-kurrikulu.

Għandhom dirtt li l-kurrikulu jaqrawh u jifhmuh.

Naqblu wkoll li jrid jingħata taħriġ lill-għalliema u lill-amministratturi, pero' nħossu li jrid jingħata wkoll ħafna taħriġ lill-ġenituri.

U ċert li bħalma għamilna fis-snin li għaddew, l-AKS terġa' tagħti sehemha f'dan ir-rigward.

Ladarba jkun hemm qbil fuq il-kurrikulu, permezz ta' seminars, konferenzi u taħdidiet, l-AKS tkun tista' twassal il-kurrikulu lill-ġenituri.

Pero' f'dan il-kuntest se nistaqsi jekk inħossux li wasal iż-żmien li titwaqqaf aġenzija għall-familja li l-għanijiet prinċipali tagħha jkunu li ssaħħaħ l-edukazzjoni u l-formazzjoni tal-familja permezz ta' korsijiet, seminars, xandir, pubblikazzjonjiet, counselling, riċerka u għajnuna oħra prattika.

Diġa' għandna aġenziji li jaħdmu fuq il-prevenzjoni kontra d-droga, u allura wasal iż-żmien li jkollna aġenzija li tieħu f'idejha l-edukazzjoni tal-familja, l-edukazzjoni tal-ġenituri u dak kollu li għandu x'jaqsam mal-problemi li eventwalment se jirriflettu ruħhom fl-iskejjel tagħna?

L-aħħar kumment li nixtieq nagħmel huwa dwar it-taħriġ.

Naturalment it-taħriġ u l-preparazzjoni jitolbu ħin u biex insibu ħin għat-taħriġ lil dawk kollha involuti, hija problema li rridu nindirizzawha bis-serjeta'.

Per eżempju, fil-primarja lanqas għandna ċans niċċaqalqu, lanqas biss għandna ċans noħorġu mill-klassi biex nieħdu kikkra kafe' għax faċilment jista' jinqala' inċident li jista' jkollu riperkussjonijiet serji.

Jenħtieġ li nindirizzaw din il-problema bis-serjeta' jekk irridu nieħdu l-ownership ta' dan il-kurrikulu.

U jekk verament irridu nħaddmu l-kurrikulu mis-sena li ġejja, jenħtieġu preparamenti li bla dubju ta' xejn jinvolvu xogħol kbir.

Nafu li fl-iskejjel diġa' qed isir ħafna xogħol siewi, u bħala AKS ippruvajna b'diversi modi nwasslu eżempju ta' prattika tajba lil diversi skejjel u anke lill-ġenituri.

Għamilna żewġ ċelebrazzjonijiet li kienu tajbin ħafna.

Il-konkors u ċ-ċelebrazzjoni li semmejniha ''Bejn dar u skola'', kienu inizjattivi pożittivi.

Għamilna wkoll żewġ attentati biex nippubblikaw ktieb li jkun jinkludi l-prattika tajba li qed issir fl-iskola imma għal raġunijiet li ma rridx nidħol fihom, ma wasalniex.

Ir-rispons kien wieħed fjakk u forsi tajjeb jekk b'mod iktar uffiċjali wieħed jeħodha f'idejh biex jibda jkollna pubblikazzjonijiet bħalma pproponejna aħna.

On the whole, id-dokument li qed niddiskutu huwa pass għaqli 'l quddiem fid-direzzjoni t-tajba pero' naturalment jeħtieġ sforz u impenn minn kull wieħed minna biex l-għanijiet tiegħu jintlaħqu.

Bħala ġenitur ngħid li kienu bosta l-jiem li nsejt lili nnifsi u ma ddedikajtx ħin lill-uliedi, iżda s-sodisfazzjon kien wieħed kbir.

A/CHAIRPERSON: Sur Borg, tista' tħallilna kopja tad-dokumenti li rriferejt għalihom?

IS-SUR FRANCIS BORG: Iva, se nippreżenta:

Kopja ta' rapport u memorandum imħejji mill-Assoċjazzjoni Kunsilli ta' l-Iskejjel dwar il-kurrikulu minimu nazzjonali; kopja ta' Newsletter 3 maħruġa f'Ġunju 1997 u emendi proposti għall-Att dwar l-Edukazzjoni u linji gwida dwar il-kunsilli ta' l-iskejjel.

A/CHAIRPERSON: Grazzi.

L-Onor.

FRANCIS AGIUS: Inti tkellimt fuq suġġett ferm importanti għax jorbot l-ambjent tad-dar ma' dak ta' l-iskola, pero' nixtieqek tispjega aktar dwar dak li ridt tgħid meta għedt li l-kunsilli jridu jkunu pro-attivi.

Jien naħseb li ħafna mill-ġenituri jieħdu interess fil-kunsilli u fl-attivitajiet kollha li jiġu organizzati mill-iskola, jiġifieri diġa' għandhom ħafna motivazzjoni għall-uliedhom, pero' ninkwieta fuq dawk il-ġenituri li ma tantx juru interess f'dak kollu li jkun qed isir u wisq nibża' li l-persentaġġ ta' dawn it-tip ta' ġenituri huwa wieħed pjuttost għoli u naħseb ivarja minn skola għal oħra.

X'qed isir biex nilħqu lil dawn il-ġenituri?

Inti tkellimt tajjeb meta għedt li wħud mill-ġenituri forsi m'għandhomx livell għoli ta' edukazzjoni u allura naqbel li għandu jkun hemm verżjoni oħra tal-kurrikulu li tilħaqhom biex jiżdied l-ownership ta' dan il-kurrikulu.

Naħseb li taqbel li għandu jkun hemm ukoll verżjoni tal-kurrikulu li tkun tiftiehem mit-tfal, u jekk hemm bżonn, anke wieħed adattat għat-tfal tal-kindergarten.

Għaliex le?

Naħseb li b'hekk biss jista' jiżdied l-ownership tal-kurrikulu.

Nixtieq il-kummenti tiegħek dwar dan.

Bħalma nafu, ċertu skejjel għandhom reputazzjoni tajba u ħafna drabi dan ikun jiddependi ħafna mill-kap ta' dik l-iskola.

Nixtieqek tgħidilna x'qed isir mill-kunsilli skolastiċi biex l-affarijiet li jkunu marru tajjeb f'ċertu skejjel tirriklamawhom ma' skejjel oħra u tużaw l-esperjenza pożittiva ma' skejjel li forsi baqgħu lura ħalli anke dawn jimxu 'l quddiem.

Forsi wieħed jista' jdaħħal sens ta' għira, naturalment f'sens pożittiv, bejn l-iskejjel.

A/CHAIRPERSON: Sur Borg, naħseb aħjar li l-ewwel nisimgħu l-mistoqsijiet kollha, imbagħad tirrispondihom globalment.

L-Onor.

EVARIST BARTOLO: Jekk nieħdu s-sistema edukattiva bħala sistema kumplessa magħmulha minn elementi differenti li jaffettwaw u jinteraġixxu ma' xulxin, bla dubju ta' xejn, wieħed minn dawn l-elementi huwa l-kunsill skolastiku.

Fid-dawl ta' dak li qed ngħidu fuq il-kurrikulu u l-futur tiegħu, x'tibdiliet tara li hemm bżonn isiru fil-kunsill skolastiku biex ikun element fil-qafas ta' bidliet li qed naraw li għandhom isiru f'elementi oħra tas-sistema edukattiva?

Tkellimna fuq il-bżonn li tikber ir-relazzjoni u r-rabta bejn l-iskola u l-komunita', pero' ma jidhirlekx li kif inhi bħalissa l-kompożizzjoni tal-kunsill skolastiku tipprivileġġa - forsi din kelma li inti ma taqbilx magħha għax naħseb trid iżżid il-parteċipazzjoni tal-ġenituri fil-proċess edukattiv - meta għandu nofsu magħmul mill-ġenituri u jħalli barra elementi mill-komunita' li hemm bżonn ikunu preżenti jekk aħna rridu li l-kunsill skolastiku jgħin biex l-iskola jkollha rabta mal-komunita', ma' nies mill-oqsma tan-negozju, ma' nies mill-oqsma kummerċjali, kulturali, soċjali u anke politiċi?

U dan qed ngħidu speċjalment, u ma ngħidx "biss", fil-livell sekondarju fejn nilmentaw - u ma naħsibx li s-sitwazzjoni nistgħu nirranġawha - li l-preżenza tal-ġenituri hi inqas milli fil-primarja, imma naħseb li anke fil-primarja rridu niżguraw li l-kompożizzjoni soċjali tal-kunsill skolastiku taħdem biex iġġib fl-iskola mhux biss lill-ġenituri - naturalment naqbel mija fil-mija li għandha tagħmel dan - iżda lill-protagonisti oħra fil-ħajja kummerċjali, kulturali, soċjali u politika tal-komunita'.

A/CHAIRPERSON: L-Onor.

CARMELO ABELA: Waqt li kont qed tagħmel id-diskors tiegħek, ħadt l-impressjoni li filwaqt li l-abbozz li għandna quddiemna jirrikonoxxi l-bżonn ta' msieħba oħra, fl-istess ħin ma tantx jagħti importanza lill-kunsilli skolastiċi.

Kif għedt inti, id-dokument darba biss issemmi l-kunsilli skolastiċi, jiġifieri filwaqt li jirrikonoxxi l-bżonn ta' l-imsieħba kollha, qisu m'hemmx dak il-focus fuq il-kunsill skolastiku.

Dan jista' jkun minħabba li kif qal l-Onor.

Bartolo, hemm bżonn ta' tibdiliet fil-kunsilli skolastiċi.

Bħalma ħafna drabi jiddependi mill-head ta' l-iskola jekk l-iskola timxix tajjeb u 'l quddiem, daqstant ieħor jiddependi mit-tip ta' ġenituri li jkollok fil-kunsill skolastiku biex il-kunsill jaħdem u ma jkunx hemm problemi ma' l-għalliema u mal-head ta' l-iskola.

Allura filwaqt li wieħed jirrikonoxxi l-importanza tal-parteċipazzjoni tal-ġenituri - jien naħseb li l-parteċipazzjoni tal-ġenituri għandha tkun ħafna iktar milli fil-fatt hi - naħseb li mhux biss parteċipazzjoni jrid ikun hemm, imma parteċipazzjoni ta' ċerta kwalita'.

Naturalment irid ikun hemm spazju għal kulħadd pero' ċertament hemm bżonn ta' ċerta kwalita' fil-kunsill u "kwalita'" mhux fis-sens ta' livell ta' edukazzjoni tal-ġenituri, imma fis-sens li l-focus ma jkunx fuq ċertu tip ta' affarijiet.

Dwar il-fatt li l-iskejjel saru iktar awtonomi fid-deċiżjonijiet li jittieħdu, kemm tara li l-kunsilli skolastiċi huma involuti fl-awtonomija ta' l-iskejjel?

Taħseb li għandhom ikunu aktar involuti f'ċertu affarijiet, fosthom fuq l-infiq ta' flus?

Naħseb li hawnhekk se jinħolqu aktar problemi għall-kapijiet ta' l-iskejjel għaliex kif diġa' smajna tul dawn il-laqgħat, il-kapijiet ta' l-iskejjel diġa' huma mgħobbija bix-xogħol u żgur li issa se jkollhom aktar xogħol bir-responsabbilta' diretta tagħhom fuq il-kurrikulu nazzjonali u allura jekk se jkun hemm ukoll il-kunsill skolastiku li forsi xi wħud jistgħu jarawh bħala żejjed, bħala piż ieħor, jew bħala aktar indħil li forsi d-deċiżjonijiet idumu aktar biex jittieħdu, kif tara dan kollu bid-diffikultajiet kollha li kull skola se jkollha?

IS-SUR FRANCIS BORG: Se nipprova nwieġeb il-mistoqsijiet li saruli billi ngħaqqadhom flimkien u jekk inħalli xi punt barra, għiduli.

Se jkolli mmur fuq il-parti li qbiżt fil-presentation tiegħi, ċioe' fuq il-background tal-kunsilli skolastiċi.

Ippruvajt neħlisilkom, imma ma ħallejtunix!

Il-kunsilli skolastiċi ilhom li twaqqfu tnax il-sena, iżda f'inizjattiva bħal din, jien nikkonsidra li għadna mexjin in beqq, lanqas biss għadna tlaqna nimxu, qed nitkaxkru ma' l-art, qed nippruvaw insibu saqajna.

Jekk inħarsu lejn l-ewwel snin ta' meta twaqqfu l-kunsilli skolastiċi, naraw li dak iż-żmien il-kap ta' l-iskola kien jitkarrab biex isib tliet ġenituri joqogħdulu fuq il-kunsilli ta' l-iskola.

Għad għandna każijiet bħal dawn.

Għad għandna każijiet fejn il-kap ta' l-iskola jitlob lil xi ġenituri jagħmlulu pjaċir u joqogħdulu fuq il-kunsill sabiex ikun qed jobdi l-liġi u forsi kollha kemm aħna konna kuntenti għax il-liġi kienet qed tiġi osservata.

Meta erba' snin ilu twaqqfet l-assoċjazzjoni, rajna x'kienet is-sitwazzjoni u sibna li minkejja li fuq il-karta jkollok ħafna affarijiet, il-liġi ma kenitx qed tiġi riflessa fir-realta'.

Bdejna nagħmlu l-affarijiet bil-mod u għalhekk fil-bidu għedt li m'aħna naħlu l-ebda ħin fuq struttura ġdida għax lanqas biss kellna struttura li kienet qed tiffunzjona kif suppost, aħseb u ara kemm se jkollok struttura ġdida li tipprova ġġiegħelna tiffunzjona.

U għedna li l-ewwel ħaġa li trid tinbidel hija l-mentalita'.

L-ewwelnett il-kunsilli jridu jiġu aċċettati qabel ma' l-ġenituri jibdew jipparteċipaw u jkunu pro-attiva - anzi fil-bidu jkunu attivi mhux pro-attivi - fil-kunsill ta' l-iskejjel.

Jien niftakar li bħala president ta' l-assoċjazzjoni kont inċempel l-iskejjel biex nispjegalhom fuq l-assoċjazzjoni u wara li kienu jistaqsu min aħna, bil-pulit kienu jaqtgħuli t-telefon.

Illum is-sitwazzjoni inbidlet, illum il-kunsilli skolastiċi huma aċċettati.

X'qed jiġri fil-qasam tal-kunsilli?

Illum, minn kważi 5% wasalna biex 50% ta' l-iskejjel primarji jagħmlu elezzjoni, pero' lanqas ma rridu nilludu ruħna li għax issir elezzjoni għandek kunsill effettiv.

Bl-ebda mod m'aħna nfissru li għax hemm elezzjoni hemm kunsill effettiv, imma qed ngħidu li llum il-ġenituri qed jagħrfu l-bżonn tal-kunsill u qed joħorġu għall-elezzjoni.

Veru li s-sitwazzjoni m'hijiex l-istess fis-sekondarja, imma rrid ngħid li 52% tal-kunsilli ta' l-iskejjel sekondarji huma ffurmati b'elezzjoni.

Anke l-għadd ta' persuni li qed jivvotaw qed jiżdied għalkemm għadna ma lħaqniex dak li nixtiequ nilħqu, u jekk is-sistema tibqa' kif inhi, forsi se nsibuha diffiċli biex nilħqu l-voti li rridu nilħqu.

Ħafna drabi l-ġenituri ta' studenti fis-sekondarja jmorru jivvotaw fi skola fejn ma jafu lil ħadd - normalment l-iskola tkun barra r-raħal tagħhom - u allura forsi għalhekk ma jurux daqstant interess.

Barra minn hekk, is-sistema ta' votazzjoni, il-proportional representation, għandha ċertu kumplikazzjonijiet u allura naraw li din is-sistema hija ftit peżanti, hija ftit tqila, pero' minkejja dan kollu, qbiżna l-50% tal-ġenituri li jmorru jivvutaw.

Mela l-parteċipazzjoni popolari qiegħda hemm.

Is-sena l-oħra kellna 500 ġenitur li ħareġ għall-elezzjonijiet u f'kull sena n-numru baqa' tiela' sakemm issa lħaqna s-57%.

Fil-livell tas-sekondarja, kellna 400 ġenitur li kkonkorrew għall-elezzjonijiet, mela anke fil-livell tas-sekondarja, mill-qasam popolari mexjin.

Kieku erba' snin ilu saritli l-mistoqsija jekk il-kunsilli humiex aċċettati, biex inkun pulit, kont ngħid "mhux ħażin", mentri llum ngħidlek: Iva, huma aċċettati.

Jekk tistaqsini hemmx reżistena, ngħidlek li għad hemm, imma huma ftit li joffru reżistenza u ġeneralment ikun hemm raġuni partikolari għal dik ir-reżistena.

Minkejja li l-parteċipazzjoni popolari qed tiżdied, m'hija qatt biżżejjed u aħna bħala assoċjazzjoni konna għamilna proposti ta' emendi għal-liġi dwar l-edukazzjoni.

Il-proposti għamilnihom sentejn ilu, jiġifieri qabel saru ċertu żviluppi u allura wieħed irid jara l-iżviluppi li kien hemm matul dan iż-żmien u jrid jara kif l-emendi li aħna pproponejna jistgħu jitjiebu.

Wara diskussjonijiet li kellna sentejn ilu, aħna konna għedna li kull sena, il-kunsill ta' l-iskola għandu jħejji dikjarazzjoni dwar l-għanijiet u l-politika edukattiva ta' l-iskola tiegħu u llum għandna l-ischool development plan li jimxi f'din il-linja.

Konna għedna ukoll li l-kunsill għandu jħejji strateġija ta' kif dawn l-għanijiet jintlaħqu fi żmien determinat.

F'dan ir-rigward, il-kunsill ta' l-iskola għandu l-obbligu li jippreżenta rapport annwali tal-progress li jkun sar fit-twettiq tal-programm edukattiv dikjarat.

Ir-rapport għandu jinkludi, imma mhux neċessarjament ikun limitat għalihom biss, sections li jirrigwardaw l-amministrazzjoni, finanzi, żvilupp ta' kurrikulu, attivitajiet extra kurrikulari u ħidma tal-kunsill.

U għalkemm din m'hijiex inforzata b'liġi, hemm kunsilli li diġa' qegħdin jagħmluha.

Kellna diversi kunsilli li ddiskutew l-ischool development plan qabel ma ġie finalizzat, pero' kien hemm ukoll min qal li din m'hijiex materja tal-kunsill imma materja ta' l-amministrazzjoni u ta' l-għalliema, u mexa b'dak il-mod.

Aħna qed ngħidu li aħjar jekk din nirrikonoxxuha b'liġi.

Qed ngħidu wkoll li l-kunsill għandu jiżviluppa kodiċi ta' etika u prattika tajba li jirregola d-dmirijiet u d-drittijiet ta' l-imsieħba fl-iskola, liema kodiċi jrid jiġi approvat mill-għalliema u l-ġenituri ta' dik l-iskola.

Qed nissuġġerixxu wkoll li l-kunsill ta' l-iskola jamministra l-fondi kollha ta' l-iskola, inkluż il-fondi li jingħataw mid-diviżjoni.

Qed nipproponu li jkun hemm kontinwita'.

Kif nafu, il-kunsilli skolastiċi jilħqu f'Ottubru - din is-sena laħqu f'Novembru minħabba ċertu ċirkostanzi - u wara ftit li jibdew jiltaqgħu, jiġi l-Milied, imbagħad ikun hemm span ta' xogħol u jerġgħu jieqfu f'Mejju jew f'Ġunju.

Aħna qed ngħidu li wasal iż-żmien li l-kunsill skolastiku jservi għal sentejn biex ikun hemm aktar kontinwita' u allura aktar ħidma, u pproponejna kif dan għandu jsir.

Naturalment, dawk il-ġenituri li uliedhom ikunu spiċċaw mill-iskola, jiġu replaced minn oħrajn.

Qed nipproponu wkoll li l-membri jkollhom aktar aċċess għall-iskola u għal aktar informazzjoni dwar l-iskola biex flimkien mal-kap ta' l-iskola u mal-president, ikunu f'pożizzjoni aħjar li jiddeċiedu fuq il-bżonnijiet u l-infiq ta' l-iskola.

Il-flus li l-gvern jagħti lill-iskejjel, huma flus pubbliċi u għalkemm wieħed ma jridx ikun b'idejh issikati żżejjed, tajjeb li l-ġenituri u kulmin hu nvolut fl-iskola jkun jaf kif qed jintnefqu l-flus u li qed jintnefqu għall-aħjar ġid ta' uliedhom.

Naturalment jekk l-avviż legali jinħareġ, irid ikollu warajh il-forza ta' l-imsieħba fil-qasam ta' l-edukazzjoni.

Jekk trid tinforza, tista' tinforza, imma l-mentalita' ma tinbidilx billi tinforza.

Fid-dawl tal-kurrikulu l-ġdid, anke l-emendi li għamilna aħna stess madwar sentejn ilu u wara diskussjoni twila, iridu jerġgħu jiġu eżaminati biex wieħed jara hemmx lok li jiddaħħlu provvedimenti oħra.

Naħseb wieħed irid jiddiskuti iktar fil-fond is-suġġeriment li jkun hemm membri oħra mill-komunita' fil-kunsill ta' l-iskola.

Diversi kunsilli skolastiċi sabu l-mod kif jaħdmu ma' membri fil-komunita' u ma' kunsilli lokali, pero' anke f'dan il-każ trid tinbidel il-mentalita' għax jekk l-iskejjel iħarsu biss lejn il-kunsilli lokali bħala mezz kif fil-prize day jingħataw Lm100 jew Lm200, u mill-banda l-oħra l-kunsilli lokali jirrikorru biss lejn l-iskejjel meta jkollhom bżonn il-ground jew is-sala ta' l-iskola, m'aħniex se nilħqu l-għan li nixtiequ.

Jien nemmen li jekk għandek żewġ awtoritajiet li t-tnejn li huma qed jaħdmu fil-komunita' ta' l-istess raħal, iktar ma nderruhom jaħdmu flimkien u jsibu l-modi tagħhom kif jiżviluppaw lilhom infushom, il-bidla tkun iktar effettiva.

Jien nippreferi li ndaħħlu l-kultura fejn kulħadd jaħdem flimkien - u fadlilna ħafna x'naħdmu minn dan il-lat - milli niftħu iktar il-kunsill biex sempliċement ngħidu li għandna ħafna iktar nies, għax min hu zopp, se jibqa' zopp, u forsi iktar se jizzoppja u min hu b'saħħtu, jistgħu jilħquh ukoll ċerti barikati oħra.

Ovvjament wieħed irid jagħmel aktar studju u esperimenti f'din id-direzzjoni, pero' 'l hemm irridu nimxu għalkemm fadlilna triq twil biex il-kunsilli ta' l-iskejjel nagħmluhom pro-attivi.

Irridu nkunu saqajna ma' l-art.

Jien ma nistax nitkellem fuq kunsill ta' skola ideali li se jmexxi l-amministrazzjoni ta' l-iskola meta fir-realta' għad irridu nsaħħu dak li għandna.

Meta nkunu konvinti li l-maġġoranza l-kbira tal-kunsilli huma b'saħħithom - u llum mexjin f'dik id-direzzjoni - allura iva, wieħed jibda jaħseb fuq strutturi forsi iktar moderni u li jagħmlu aktar sens.

Mistoqsija oħra li saritli kienet x'qed nagħmlu biex nipprovaw nilħqu lill-ġenituri kollha.

It-tweġiba hija li minkejja li nagħmlu minn kollox biex nilħquhom u niġru ħafna warajhom, hemm min hu ferm diffiċli biex tilħqu.

Pass pożittiv hu li niftħu l-iskejjel għall-komunita', pero' kull kunsill irid jifhem li l-kultura ta' raħal hija differenti minn dik ta' raħal ieħor, allura ma nistgħux nużaw l-istess strateġija għal kull raħal.

Forsi jien f'ċertu raħal immur liebes bil-libsa u biċ-ċoff u f'raħal ieħor, immur bix-shorts.

Ma nistgħux indaħħlu kultura waħda u naddattawha għal kullimkien.

Kull kunsill irid isib is-sistema tiegħu, irid jipprova jifhem il-kultura tal-post u jinfiltraha.

Illum ħafna kunsilli joħorġu newsletters u hawn min jistaqsi: Imma min qed jaqrahom?

Veru, mhux kulħadd jaqrahom, imma minbarra n-newsletters hemm attivitajiet oħra fejn tista' tilħaq il-ġenituri, per eżempju, il-prize days.

Imma hawnhekk nistaqsi: Il-prize day għandha tibqa' okkażjoni ta' min hu bravu fl-iskola?

Tista' tkun okkażjoni soċjali li sservi biex tilħaq aktar nies?

Bħala prinċipju, nara li f'kull attivita' li ssir fuq il-palk fl-iskola tiegħi, it-tfal kollha jieħdu sehem f'dik l-attivita' u nista' ngħidilkom li dakinhar, in-nies li qatt ma jkunu resqu lejn l-iskola, jerqsu.

Forsi fl-iskejjel jistgħu jsiru attivitajiet li jiġbdu lil dawk in-nies li qatt ma jersqu lejn l-iskola.

Forsi jekk ma saritx attivita' minni, saret attivita' mill-każin ta' San Benedittu - biex nagħti isem - u allura min qatt ma ġie għall-attivita' tiegħi, jista' jiġi għal dik l-attivita' u jkollu l-okkażjoni li jara verament x'qed jiġri fl-iskola ta' uliedu.

Naturalment jintbagħtu ċirkularjiet u jsiru kwestjonarji but you have to reach out to the people, u tilħaq lin-nies, mhux billi tingħalaq fl-uffiċċju, imma billi tkun pro-attiv u tipprova tivvinta attivitajiet differenti.

Kif diġa' ntqal, il-head jilgħab parti importanti wkoll.

Fejn ikun il-head meta jilqa' t-tfal filgħodu, hija wkoll importanti.

Per eżempju, jekk joqgħod fil-bieb ta' l-iskola, se jilħaq nies li normalment ma jilħaqhomx mod ieħor.

Kull kunsill jipprova jivvinta xi ħaġa ġdida u fil-brochure dwar il-kunsilli ta' l-iskejjel li se nippubblikaw dalwaqt, tajna skeda ta' attivtajiet differenti li sibna fl-iskejjel.

Per eżempju, hemm kunsilli li daħlu fil-qasam tal-parenting u organizzaw ħafna korsijiet għall-ġenituri.

Dan huwa wkoll eżempju kif tilħaq nies li forsi ma kontx tilħaqhom mod ieħor.

Kull kunsill irid jipprova jifrex kemm jista' jkun.

Jekk forsi tgħidilhom: "Ejjew ħa nitkellmu fuq il-parteċipazzjoni tal-ġenituri", ma jiġux, imma jekk tgħidilhom: "Ejjew ħa nitkellmu fuq il-problemi li t-tfal tagħkom għandhom għax għandhom bżonn jitgħallmu jaqraw iktar", hemm ċans li tilħaq xi wħud minnhom.

Illum qed naraw li l-komunikazzjoni bejn l-iskejjel u l-ġenituri qiegħda tiżdied.

Ħafna skejjel qed jagħmlu diversi attivitajiet u l-parents day m'għadhiex dik il-laqgħa li kienet issir biss fi Frar, imma illum qed isiru tnejn jew tlieta parents day.

Waħda qabel jibdew, oħra f'Ottubru jew f'Novembru u oħra f'Diċembru.

Naraw ukoll li l-għadd ta' concerts u attivitajiet sportivi li jorganizzaw l-iskejjel, żdied.

Per eżempju, attivita' sportiva partikolari ma saritx fi skola imma saret f'Ta' Qali fuq il-ħaxix.

Kien speċi ta' picnic għall-familja kollha u għal din l-attivita' kienu kkonkorrew nies li normalment, għal xi raġuni jew oħra, ma jikkonkorrux għall-attivitajiet li jsiru fl-iskola.

Ma nistgħux neskludu l-laqgħat li jsiru filgħaxija.

Permezz ta' laqgħat li jsiru filgħaxija, se tilħaq ġenituri li ma jiġux matul il-ġurnata, u ma jiġux mhux għax ma jinteressahomx xi jsir fl-iskola imma għaliex ikunu jaħdmu.

Ħafna kunsilliera ħadmu ħafna fil-qasam volontarju fl-iskejjel u llum qed jikber ukoll it-tagħlim li jsir fl-iskejjel għall-ġenituri biex djarna jsiru verament post ta' tagħlim.

Kull sena, l-assoċjazzjoni tagħmel diversi attivitajiet u mir-riżultat ta' surveys li għamilna, instab li l-kunsilli qed jorganizzaw diversi attivitajiet u n-numru ta' ġenituri li qed jintlaħqu qiegħed dejjem jiżdied.

Jekk tistaqsuni jekk ilħaqniex lil kulħadd, ngħidlek li għadna ma lħaqniex lil kulħadd għad fadal ħafna lil min nilħqu u għad hemm ħafna xi jsir, imma 'l hemm mexjin.

Kull skola trid tivvinta hi l-mod kif se tilħaq aktar nies u waħda mill-affarijiet li tgħin hija li nxerrdu l-prattika tajba li ssir fl-iskejjel.

Bħala assoċjazzjoni għamilna żewġ ċelebrazzjonijiet fejn għalihom stedinna lill-iskejjel jagħmlu ħames minuti talk dwar eżempju ta' prattika tajba li għamlu fl-iskola tagħhom, u mbagħad kien hemm speċi ta' play żgħira fuq il-palk li permezz tagħha ġbidna ġenituri li ġew biex jaraw lill-uliedhom fuq il-palk.

Dawn huma kollha eżempji ta' attivitajiet li saru biex jinġibdu aktar ġenituri lejn l-attivitajiet fl-iskola.

Fin-newsletter tagħna, aħna nistiednu l-iskejjel jibgħatulna informazzjoni fuq prattika tajba li tkun qed issir fl-iskola tagħhom u naf li anke f'dan il-livell, id-diviżjoni ta' edukazzjoni, permezz tan-newsletter "eduforum", jagħmlu xi ħaġa simili.

Naturalment aħna nipprovaw inqassmu n-newsletter tagħna lil ċirku dejjem aktar wiesa' pero' d-diżappunt tiegħi kien li meta pprovajna nagħmlu pubblikazzjonijiet iktar imlaħħma, ma rnexxilniex.

Ma nafx jekk weġibtx il-mistoqsijiet kollha li saruli.

A/CHAIRPERSON: L-Onor.

MARIE LOUISE COLEIRO: Xtaqt nistaqsi jekk l-Assoċjazzjoni Kunsilli ta' l-Iskejjel tinsistix fuq a healthy food policy.

Minkejja li forsi hemm guidelines, ma jidhirx li hemm policy as such.

Dan qed ngħidu wara li smajt ħafna ilmenti minn ġenituri li għandhom tfal jattendu skejjel differenti.

Bħala assoċjazzjoni, għandkom xi policy dwar dan?

Qegħdin tippjanaw li timbuttaw policy speċifika ħalli kulħadd ikun fuq binarju wieħed?

IS-SUR FRANCIS BORG: Konna ħejjejna u ppreżentajna rapport dwar it-tuck shops u qed nipprova nsib kopja tiegħu.

MARIE LOUISE COLEIRO: Imma r-rapport huwa adottat?

IS-SUR FRANCIS BORG: Ir-rapport ressaqnih lill-awtoritajiet u nsistejna li jkun adottat, imma s'issa, ma jidhirlix li huwa adottat.

Ma nafx li kien hemm xi żviluppi dwar t-tuck shops, pero' la qed nitkellmu fuq health policies, tajjeb ngħidlek li l-assoċjazzjoni ħadmet fuq l-aspett tal-basktijiet tqal li jġorru t-tfal.

Għamilna seminar dwar health policy fl-iskejjel u għandna wkoll il-proġett "healthy schools".

Barra minn hekk, diversi kunsilli ta' l-iskejjel ħadu inizjattivi personali u aħna rajna li l-inizjattivi li ħadu inġibuhom kemm jista' jkun 'il quddiem u nagħtuhom il-propaganda mistħoqqa.

Hemm diversi skejjel li ħadu pożizzjoni fuq healthy food.

Per eżempju fil-kunsill tiegħi, inizjattiva li ħadna kienet li nagħmlu breakfast day fl-iskola kollha, liema attivita' ngħatat pubbliċita' fuq in-newsletter "eduforum" u fuq il-media u ngħatat propaganda permess ta' l-AKS billi ġiet ippreżentata lil skejjel oħra u llum, fl-iskola tiegħi, kull nhar ta' Erbgħa fit-8.30 a.m., ikollna breakfast flimkien.

MARIE LOUISE COLEIRO: Pero' bħala assoċjazzjoni ma tistgħux tinsistu li din tiġi adottata minn kulħadd?

Min għandu l-goodwill u huwa aware ta' ċertu affarijiet, jadottahom, iżda ħaddieħor li m'huwiex daqshekk aware, ma jadattohomx.

Bħala assoċjazzjoni, ma tistgħux timbuttaw biex ħaġa bħal din tiġi adottata minn kulħadd?

F'miżuri pożittivi, kultant ikun hemm bżonn timponi ċertu affarijiet għax inkella ma jsir xejn.

IS-SUR FRANCIS BORG: Naqbel ma' dak li qed tgħid, pero' la rrid nimponi u lanqas irrid nidher li qed nimponi.

Li ninsisti, iva, imma mhux li nimponi.

Wara erba' snin taħdem, ma tkunx għadek daqshekk b'saħħtek li tinfluwenza kemm trid.

Jien m'iniex bniedem kontroversjali, qatt ma dħalt f'kontroversja, pero' jekk jien nimbottak u nagħtik gambetta, nista' nagħmel iktar ħsara, mhux biss lilek imma anke lil min hu onest u nista' ngħidlek li jibdew telgħin ħitan minn taħt.

Kif diġa' għedt, permezz tal-fuljett tagħna, aħna nxerrdu l-prattika tajba li tkun qed issir fl-iskejjel u f'waħda minn newsletters li ħriġna konna għedna x'inhi l-politika ta' l-AKS dwar it-tuck shops.

Dak iż-żmien li għamilna r-rapport kien hemm tuck shops li naħseb kienu iktar minn substandard.

Sinjura President, nixtieq nippreżenta kopja tar-rapport lill-kumitat sabiex wieħed ikun jista' jagħtih daqqa t'għajn.

L-assoċjazzjoni kellha rappreżentant fuq il-health and safety committee li jdur dawn il-postijiet u wara li rrapportalna dwar is-sitwazzjoni fl-iskejjel, għamilna r-rakmandazzjonijiet tagħna, pero' ma nistax ma nenfasizzax il-bżonn ta' l-awareness u l-infurzar ta' dak li diġa' hu adottat.

A/CHAIRPERSON: Nirringrazzjak Sur Borg u issa nistieden lis-Sur Ray Cassar jagħtina l-kummenti tiegħu f'isem il-Federazzjoni ta' l-Industrija.

IS-SUR RAY CASSAR (Federazzjoni ta' l-Industrija): Jien qiegħed nirrappreżenta lis-Segretarju Ġenerali tal-Federazzjoni ta' l-Industrija li ma setax jattendi l-laqgħa tal-lum.

Il-preżentazzjoni ntbagħtitli l-bieraħ, allura jekk tippermettuli, se naqra l-brief kif inhu, u mbagħad inwieġeb għall-mistoqsijiet tagħkom.

Jien membru ta' sotto-kumitat ta' l-FOI li jaħdem fuq il-politika soċjali u r-riżorsi umani u ilni f'dan il-qasam għal madwar sitt snin, allura ftit jew wisq, naf kif ħarġu dawn ir-riżoluzzjonijiet.

L-abbozz tal-kurrikulu minimu nazzjonali jippreżentana b'viżjoni ambizzjuża għall-iżvilupp ta' l-edukazzjoni primarja u sekondarja.

Qed jagħti bidu għal dak li hemm bżonn isir, iżda l-istadju ferm aktar importanti li l-FOI tixtieq tara u tifli, huwa dak li għandu jiġi immedjatament wara, jiġifieri, kif din il-viżjoni tissarraf fi programmi konkreti u fi stadji definiti li juru kemm il-loġistika u kemm is-sekwenza ta' kif se titwettaq din ir-riforma - l-implimentazzjoni - flimkien mal-mod kif dan il-proċess ta' bidla radikali se jiġi ġestit matul is-snin li ġejjin, b'mod li ma jinħolqux aktar problemi minn dawk li diġa' għandna.

Irridu naraw l-aspetti finanzjarji u l-bżonnijiet ta' riżorsi umani adegwati tal-fażijiet differenti ta' din il-bidla.

Kull waħda mill-fażijiet ta' proġett ta' bidla trid tagħmel sens fit-totalita' ta' l-għanijiet aħħarin li jridu jintlaħqu.

L-allokazzjoni ta' riżorsi finanzjarji neċessarji mifruxa fuq medda ta' snin, trid tiġi stabbilita minn qabel, kemm mil-lat rikorrenti u kemm minn dak kapitali.

Importanti li nassiguraw lill-poplu li l-flus li se jintnefqu mill-Istat fuq dawn il-bidliet mhux se jkunu f'xi esperimenti bħal oħrajn li għamilna fil-passat, forsi kkupjati minn xi pajjiż ieħor li dejjem inħarsu lejh għal ideat ġodda, bħalma hu r-Renju Unit, iżda li se jġibu riżultati tant mixtieqa u li se jagħtuna value for money.

Aħna nixtiequ naraw programmi ċari u kkwantifikati b'mod professjonali li dak li se jitwettaq inkunu nifilħu għalih.

Ma rridux ninsew li taqliba bħal din, se tinfluwenza wkoll dak li jagħmlu l-iskejjel privati u tal-knisja.

Anke dawn irid ikollhom ir-riżorsi u l-kapaċitajiet biex iwettqu l-proposti li nsibu f'dan l-abbozz.

Ħaġa li ċertament irridu naraw, hija l-qerda ta' l-illitteriżmu.

Irridu naraw edukazzjoni bażika għal kulħadd li jkollha firxa wiesgħa biex iż-żgħażagħ li se jħallu l-iskola fis-snin li ġejjin, ikollhom preparazzjoni mhux biss biex isibu jaħdmu f'dawk l-attivitajiet li jħallu iktar valur miżjud, iżda li jkunu adattati biex ikomplu jistudjaw u jitħarrġu f'tip ta' xogħol li qiegħed jinbidel b'mod drammatiku.

Hawnhekk irrid ngħaddi rimarka dwar dak li jonfoq il-pajjiż fuq l-edukazzjoni.

Mill-benchmarking exercise li l-FOI għamlet sena ilu fejn intużat l-statistika ta' infiq fuq l-edukazzjoni matul l-1993, ħareġ li Malta ma kenitx fuq wara fir-rigward ta' l-ispiża tal-pajjiż fuq l-edukazzjoni meta tipparagunaha ma' pajjiżi oħra u tibbażaha mal-prodott gross domestiku.

Il-figura li sibna kienet ta' 5.5% tal-GDP u dan jipparaguna tajjeb ma' pajjiżi ferm aktar żviluppati u sinjuri minna.

Għaddejna l-Portugall, Spanja, l-Italja, ir-Renju Unit, l-Awstralja u l-Ġappun, jiġifieri m'hemmx bżonn ta' aktar flus biex jitwettqu r-riformi proposti, iżda li hemm bżonn huwa li r-riżorsi finanzjarji u umani li għandna, jintużaw bl-aktar mod effiċjenti u b'mod li jagħtuna riżultati aħjar milli tawna s'issa.

Ħalli issa nikkummenta fuq xi aspetti speċifiċi ta' l-abbozz.

L-FOI hi kburija li kellha l-opportunita' li mhux biss tikkontribwixxi fil-formazzjoni ta' dan l-abbozz, iżda li ġibdet l-attenzjoni fuq dak li kien hemm bżonn li jinbidel.

Nibda billi nikkummenta dwar ir-rikonoxximent tal-bżonn ta' l-iżvilupp sħiħ tal-persuna u l-fatt li l-istudent qed jitpoġġa fiċ-ċentru ta' dak kollu li se jitwettaq taħt is-sistema kif proposta.

Nassumu li din l-attitudni twassal biex jiġu kkonsidrati bħala prijorita' l-bżonnijiet ta' għerf, attitudni pożittiva u snajja' li l-bniedem irid ikollu biex ikun kapaċi jiffronta d-dinja tax-xogħol.

Jiġifieri l-fatt li l-abbozz huwa client centred, għandu jiggarantixxi preparazzjoni aħjar għad-dinja tax-xogħol.

Ninnutaw li fl-abbozz hemm ukoll il-prinċipju ta' rispett lejn id-diversita'.

Naqblu ma' dan il-prinċipju fis-sens li jkun hemm identifikazzjoni tal-potenzjal u l-bżonnijiet ta' l-istudenti kollha biex ikunu jistgħu jiġu diretti lejn programmi adattati għalihom.

Punt ieħor li nixtieq insemmi hija l-edukazzjoni ħolistika.

Naturalment aħna naqblu ma' dan il-prinċipju, iżda dan il-prinċipju jitlob għalliema mħarrġa apposta, b'kooperazzjoni bejniethom fid-diversi aspetti tat-tagħlim.

Barra minn hekk, probabbli li n-numru ta' għalliema jrid jiżdied u l-metodi ta' tagħlim iridu jinbidlu radikalment.

Lesti biex ninvestu fuq skala wiesgħa fit-taħriġ ta' l-għalliema?

Dwar il-prinċipju ta' edukazzjoni inklużiva, l-FOI kienet esprimiet it-tħassib tagħha fuq kif din tista' titħaddem fir-realta' ta' kull skola u ta' kull klassi.

Jekk l-inklussivita' tfisser li fl-istess klassi se jkun hemm tfal b'abbiltajiet ħafna differenti minn ta' xulxin, is-sitwazzjoni ma' tista' qatt tissarraf fi żvilupp tal-potenzjal sħiħ ta' kull individwu fil-klassi, kif fil-prinċipju kulħadd jixtieq.

Madankollu, ma naqblux li l-istreaming ta' l-istudent iġib sitwazzjoni fejn l-istudent jibqa' f'dik l-istream għal tul ta' snin mingħajr ma jitqiesu żviluppi fl-abbiltajiet tiegħu u ta' sħabu.

Dan it-tibdil għandu jwassal biex student jiċċaqlaq minn stream għall-oħra skond il-ħteġijiet.

Dan qed ngħiduh sabiex l-istudent dejjem ikun imdawwar bi studenti oħra ta' abbiltajiet simili fejn hemm aktar ċans li l-qaqoċċa omoġenja ta' studenti jimxu 'l quddiem milli li wieħed iżomm lill-ieħor.

Is-sistema ta' l-assessjar li tidher li se tiġi implimentata, titlob dawn it-tliet affarijiet: metodoloġija adattata għall-edukazzjoni ħolistika; metodoloġija summattiva u formattiva li timpenja ħafna aktar lill-għalliema; u żamma ta' portfolio bir-records kollha ta' l-assessjar ta' kull student matul is-snin ta' l-edukazzjoni, liema records jinżammu aġġornati bir-reqqa kollha.

Dan kollu jfisser ħafna aktar xogħol għall-għalliema u l-amministrazzjoni ta' kull skola.

Għalhekk, is-sistema jrid ikollha backup ta' strutturi li jifilħu li dan li semmejt isir u jsir bis-serjeta' għax hu il-perm tas-sistema.

Nixtiequ wkoll naraw element ġdid fis-sistema edukattiva fejn isir eżerċizzju regolari ta' benchmarking tar-riżultati miksuba ma' l-ispiża u ma' l-użu ta' riżorsi umani.

Dan jista' jsir kemm bejn skola u oħra f'Malta u f'Għawdex u kemm f'paragun mas-sitwazzjoni f'pajjiżi barranin.

Fattur ieħor li nixtiequ naraw hija t-tneħħija ta' l-istigma li teżisti lejn l-iskejjel tas-snajja'.

Fl-aħħarnett, nixtieq nirrimarka dwar il-bżonn ta' career guidance u mhux li dan jispiċċa sempliċement f'social counselling.

It-tnejn għandhom ikunu distinti minn xulxin b'nies imħarrġa sewwa.

Importanti li min ikun fuq career guidance, ikun jaf u jaġġorna ruħu dwar dak li jkun qed jiżviluppa fid-dinja tax-xogħol u l-bżonnijiet veri ta' min iħaddem.

Grazzi.

A/CHAIRPERSON: L-Onor.

MICHAEL ASCIAK: Inti għamilt riferenza għall-istreaming fuq bażi ta' intelliġenza.

Fl-opinjoni tiegħi, l-istreaming għandu jkun aktar fuq bażi ta' motivazzjoni u ta' inklinazzjoni.

Wieħed irid joqgħod attent kif jiggrada l-intelliġenza.

Bħalissa qed naqra ktieb ta' John Grey fuq l-iżvilupp tat-tfal fejn l-awtur ma jħarisx biss lejn l-intelliġenza akkademika imma jsemmi xi seba' jew tmien tipi differenti ta' intelliġenza.

Bħalma nafu, tfal li m'humiex akkademikament intelliġenti, xorta waħda jkollhom doni oħra, bħalma huma l-intuwizzjoni u l-prattikabilita'.

Personalment jien ma nħobbx li l-istudenti jiġu streamed fuq l-intelliġenza akkademika biss, aktar nixtieq li jinstab mod kif isir assessment ta' motivazzjoni u inklinazzjoni fejn it-tipi differenti ta' intelliġenzi jinġiebu taħt umbrella globali.

Naħseb ikun żball jekk nagħmlu skejjel li jkollhom biss A students għaliex mill-esperjenza tiegħi nista' ngħid li kemm l-A students u kemm is-C students għandhom x'jitgħallmu minn xulxin.

Sfortunatament l-assessment li nagħmlu ta' l-istudenti huwa dejjem ibbażat fuq il-livell akkademiku, meta fil-fatt hemm aspetti oħra li wieħed irid jikkonsidra.

IS-SUR RAY CASSAR: Jien naqbel miegħek assolutament.

Fil-fatt ħafna drabi l-kelma "streaming" hija daqsxejn misleading, pero' dan huwa suġġett vast u delikat.

Naħseb li l-FOI kienet qed tirreferi għall-iskejjel li żmien ilu kienu jissejħu "comprehensive schools".

Mil-lat prattiku, it-teacher ma jistax jieħu ħsieb klassi li jkun fiha 25 jew 30 tifel ta' abbiltajiet u motivazzjonijiet li jkunu ħafna differenti minn xulxin.

Jekk ir-range ta' abbiltajiet u motivazzjonijiet tkun kbira ħafna, tispiċċa biex kemm l-istudenti u kemm it-teacher ikunu frustrati.

Naqbel perfettament miegħek fuq dak li għedt dwar streaming bażat sempliċement fuq dik li hija definita bħala intelliġenza.

Anzi, student motivat li jrid jitgħallem, mhux se joħloqlok problemi fil-klassi.

Naħseb li l-problema kienet li tpoġġi mixed ability students fl-istess klassi u mbagħad torganizza group work.

Meta naraw is-sistema kif inhi mħaddma, speċjalment fl-iskejjel sekondarji fejn it-teacher għandu allokat 40 minuta għal kull lezzjoni, naraw li biex l-għalliem imur minn klassi għal oħra, l-40 minuta jirriduċu ruħhom, u nispiċċaw biex l-istudenti lanqas biss ikollhom ċans jistaqsu mistoqsija waħda.

Jien kont għalliem u naf xi jsir fil-prattika.

L-għalliem ikollu timetable ta' seba' lezzjonijiet kuljum u se jaħli ħafna ħin jibdel minn klassi għall-oħra.

Jekk ikollok skola armonjuża, tirringrazzja l-Alla, pero' jekk ikollok skola diffiċli, tispiċċa kompletament distrutt.

L-importanti hu li jintlaħaq bilanċ bejn l-ideal u l-prattiċita'.

A/CHAIRPERSON: L-Onor.

FRANCIS AGIUS: Jekk fhimt tajjeb, inti għedt li l-FOI tqis l-infiq globali tal-pajjiż fuq l-edukazzjoni, bħala wieħed aċċettabbli, anzi iktar minn aċċettabli, bħala wieħed pożittiv, pero' mbagħad inti rriferejt għall-importanza ta' taħriġ ta' l-għalliema li ovvjament jitlob iktar riżorsi.

Mil-lat ekonomiku, l-FOI kif tħares lejn dan il-fatt?

Taħseb li hemm xi ħela f'ċertu aspetti?

IS-SUR RAY CASSAR: M'hijiex kwestjoni ta' ħela.

Mill-benchmarking exercise instab li pajjiżna mhux qiegħed ikun xħiħ fil-qasam edukattiv.

Gvernijiet suċċessivi vvotaw u nefqu flus fuq l-edukazzjoni.

U għalina, il-fatt li l-importanza ta' l-edukazzjoni fl-iżvilupp tan-nazzjon tagħna hija rikonoxxuta, huwa fattur pożittiv, pero' l-infiq ta' flus waħdu ma jfisser xejn.

Wieħed irid jiġġudika kemm dawn il-flus qed jintużaw b'mod effiċjenti.

Wieħed irid jara kemm qed jittieħed value for money mill-flus li qed jiġu minfuqa.

U dak hu li qed tħares lejh l-FOI.

L-FOI qed tħares lejn żewġ affarijiet; mill-flus li l-pajjiż qed jivvota - dawn jikkomparaw tajjeb ħafna ma' pajjiżi oħra - kemm qed nieħdu minnhom u x'riżultati qed nieħdu?

Qed niġġustifikaw l-infiq li qed nonfqu?

Il-kurrikulu nazzjonali qed jitlob aġġornament aħjar ta' l-għalliema, qed jitlob re-training ta' riżorsi umani u anke li jsir assessment.

Dawn kollha jitolbu injections ogħla ta' flus.

Fiż-żmien li għamilt fl-industrija, dejjem kien hemm maxim; il-flus onfoqohom u onfoq kemm ikun hemm bżonn, pero' dejjem jekk hemm bżonn li tonfoqhom.

Jiġifieri f'dak is-sens, il-limitu m'huwiex importanti, huwa relattiv.

Jien ngħid - u naħseb kulħadd jaqbel - li bl-ammont li qed nivvotaw nistgħu nieħdu riżultati aħjar, pero' jekk hemm bżonn nonfqu aktar għax jagħmel sens li nonfqu ftit aktar, l-FOI tbierku dak l-infiq.

A/CHAIRPERSON: L-Onor.

EVARIST BARTOLO: Nieħu gost li min-naħa waħda l-perspettiva ta' l-FOI dwar l-edukazzjoni m'hijiex riduzzjonista, m'hijiex ekonomiċista daqskemm kultant tiġi espressa li l-edukazzjoni għandha tkun market driven.

Għaldaqstant, naħseb li l-fatt li naċċettaw li l-edukazzjoni mhux monti, mhux league tal-futbol, ifisser li għamilna pass 'il quddiem.

Pero' m'iniex ċar dwar dak li ġie express b'riferenza għall-inklussivita' u hawnhekk nixtieq niġbor kontradizzjoni kbira fost il-ġenituri Maltin għall-mistoqsijiet li sarulhom f'survey li kien sar fis-sajf ta' l-1997.

Waħda mill-mistoqsijiet li saritilhom kienet jekk humiex favur jew kontra l-istreaming u l-ġenituri kienu wieġbu li huma favur l-istreaming, u mistoqsija oħra li saritilhom kienet jekk humiex favur l-inklużjoni u l-ġenituri kienu wieġbu li huma favur l-inklużjoni.

Din hija kontradizzjoni kbira u probabbli, biex ikunu politically correct, il-ġenituri kienu wieġbu li huma favur l-inklużjoni mingħajr ma fehmu sew x'inhuma l-implikazzjonijiet ta' l-inklużjoni.

L-implikazzjonijiet ta' l-inklużjoni huma jew streaming jew le.

Il-problema hawn Malta hi li l-kelma "streaming" tant toħloq isteriżmu li lanqas biss tibqa' ssir diskussjoni serja fuq xi nkunu qed niddiskutu.

L-istreaming huwa taboo, naħseb agħar mill-incest.

Allura kif se ninkwadraw ruħna f'dak il-punt?

Punt ieħor li nixtieq kumment dwaru hu dwar l-infiq li jsir fuq l-edukazzjoni.

Jien m'iniex ottimista bħal FOI fuq il-5.5% tal-GDP li jintnefaq fuq l-edukazzjoni.

Jekk tmur biss għat-totalita', tkun analisi superfiċjali ħafna.

L-aktar mistoqsija importanti m'hijiex biss kemm mill-GDP qed nonfqu fuq l-edukazzjoni, imma billi permezz ta' structural analysis tara fejn qed imorru u fuq xiex qed jintefqu l-5.5% tal-GDP.

L-ewwelnett hemm imbalance kbir li qed jerġa' jikber lejn il-livell tal-post secondarju 'l fuq, u l-istruttura tal-budget hi tali li dawk il-flus huma dejjem assigurati.

Jiġifieri irrispettivament kemm jidħlu studenti fil-livell post sekondarju jew fl-Universita', il-budget tagħhom huwa assigurat, pero' dan huwa a spejjeż tal-kindergarten, tal-primarji u tas-sekondarji.

Fil-fatt, minn analisi li kien sar biex jinstab kemm minn kull lira li tintnefaq fl-edukazzjoni primarja u sekondarja tmur għall-economic development, jiġifieri għat-taħriġ ta' għalliema, żvilupp ta' materjal edukattiv, eċċ., instab li l-persentaġġ tagħna huwa ta' 9% li huwa baxx ħafna meta kkomparat ma' pajjiżi li għandhom persentaġġ ta' 30% u 33%.

Aħna minn kull lira li nonfqu, 9c biss imorru biex titjieb il-kwalita' ta' l-edukazzjoni fil-klassi, allura ma nistgħux noħolmu li nagħmlu xi bidla fil-kurrikulu u xi bidla fl-istrateġija edukattiva jekk dik l-istructural imbalance fis-sistema u fin-nefqa edukattiva tagħna .… Jien naqbel miegħek li m'għandniex sempliċement naraw jekk nonfqux Lm20 miljun, jew aktar, jew anqas, imma li naraw x'se nieħdu minn kull lira li se nonfqu.

Nixtieqek tgħidli kif l-FOI tħares lejn dan.

Punt ieħor li ma ssemmiex huwa li f'kull livell inħossu li hemm bżonn li jikber il-kuntatt bejn l-edukazzjoni u l-komunita' u parti importanti mill-komunita' huwa l-business.

Pajjiżna ma jistax jiżviluppa 'l quddiem jekk mhux se nsaħħu ħafna l-kultura imprenditorjali, u b'kultura imprenditorjali jien m'iniex nifhem biss imprenditorjali fl-ekonomija imma anke mil-lat soċjali u mil-lat tal-kreattivita' biex issolvi l-problemi u fil-fatt l-abbozz tal-kurrikulu jitkellem dwar dan l-aspett.

L-FOI, kif tara s-sehem tagħha biex tiġi intensifikata r-relazzjoni bejn l-edukazzjoni u n-negozju u l-ekonomija u x-xogħol biex ma tiġix akkużata li dejjem trid lil kulħadd ilestilha l-prodott imbagħad hi tieħu l-frott?

IS-SUR RAY CASSAR: Kultant ikun hemm ħafna misconceptions fuq l-operat ta' l-FOI.

Ħafna nies jimmaġinaw l-FOI bħala grupp ta' businessmen li jgħixu fis-sħab u jiltaqgħu biex jixorbu l-kafe'!

Naturalment dan mhux minnu, anzi għall-10 snin sħaħ, l-FOI ħadmet biex isir il-vocational training college li issa se jsir realta'.

L-FOI ħadmet bis-sħiħ biex tneħħi l-istigma li għandhom it-trade schools.

L-FOI dejjem twieġeb għal white papers li jkun hemm fuq l-edukazzjoni u saħansitra għandha grupp li kważi huwa wieħed mill-aktar gruppi li jiltaqa' ta' spiss u li prattikament jiffunzjona kontinwament.

Qabel, kien sub-committee dwar human resources, pero' issa qed jikkomprendi wkoll l-edukazzjoni.

Għal 10 snin sħaħ, l-FOI ħadmet u stinkat biex it-trade schools li ovvjament huma ta' interess u ta' konċern dirett għall-FOI, jiġu reformed u titneħħilhom l-istigma.

L-FOI ħadmet biex jiġi kkreat kulleġġ fil-veru sens tal-kelma, kulleġġ li jagħti ħafna dimensjonijiet u jagħti liż-żgħażagħ tagħna training aħjar fit-technological skills.

Meta jien kont fl-industrija kelli okkażjoni li mmur nipprova nirrekluta nies mit-trade schools u mhux l-ewwel darba li sibt nofs tużżana żgħażagħ fi klassi tal-welding imdawrin ma' ċilindru tal-gass vojt u li kienu ilhom ma jkollhom supply ta' gass xi sitt xhur.

Dawn rajthom b'għajnejja.

Fit-trade schools kien hemm abbandun totali u ma kien hemm l-ebda equipment.

L-FOI hija konxja ta' dawn l-affarijiet u għalhekk trid tara kulleġġ li ġenwinament jagħti lill-istudent l-opportunita', jew li jsib job li jkun imħallas tajjeb għalih u li jkun apprezzat u li jagħtih pożizzjoni fl-industrija, jew inkella li jagħtih l-opportunita' li jekk irid jerġa' jqabbad il-makna akkademika, jallaċċja ma' l-Universita' u jkompli jistudja l-Universita'.

Jiġifieri at any moment in time, ikun jista' jagħmel bridge bejn id-dinja tax-xogħol u d-dinja akkademika.

Aħna niltaqgħu ma' ħafna sitwazzjonijiet ironiċi u kontraditorji.

Ħafna drabi tiskopri li n-nies li huma unemployed, huma wkoll unemployable u ġieli jkun hemm vacancies f'ċerti skills li l-iskejjel tagħna ma kenux qed jipproduċuhom.

U dan, jew għax forsi kien hemm career guidance ħażina, jew għax kien hemm planning ħazin, jew inkella għax l-istudenti għażlu direzzjonijiet ħżiena, pero' dawn huma sitwazzjonijiet li kultant huma diffiċli biex tirrikonċiljahom.

Ġieli jkollna employers jew potential employers li jkunu qed ifittxu inġiniera, OTDs jew HTDs but these are in a very short supply.

Imbagħad min-naħa l-oħra, ikollok ħafna nies li huma jew bi skills baxxi jew inkella unemployable.

Li tkun unemployable hija iktar traġika milli li tkun unemployed.

Tiskanta kif għad għandna żgħażagħ li jispiċċaw hekk; tiskanta kif wara tant snin l-iskola ħafna żgħażagħ joħorġu ma jafux jiktbu u jaqraw.

L-FOI hija konxja ħafna ta' dawn l-affarijiet u forsi l-cavallo di battaglia tagħha kien dan il-famuż kulleġġ li issa wasal qrib ir-realizzazzjoni tiegħu.

Fi żmien l-amministrazzjoni preċedenti ħdimna ħafna fuq dan il-kulleġġ u issa fi żmien il-Ministru preżenti, il-kulleġġ ħa forma konkreta u ħafna industrijalisti, kemm Maltin u kemm barranin, qed jistennew li jagħti l-istess riżultati li ta l-Istitut għall-Istudji Turistiċi li ħadnih bħala l-mudell tagħna.

Jien naqbel miegħek 100% li l-importanti mhux kemm tonfoq flus fuq l-edukazzjoni, imma l-fatt li nfaqna flus, jien narah bħala sinjal pożittiv.

Dan bħal missier li jagħti l-pocket money lit-tfal; ikun hemm min jonfoqhom kotba u jkun hemm min jonfoqhom f'Paceville.

Naturalment, jien naqbel li rridu naraw kemm qed nieħdu value for money għal dak li qed nonfqu u naħseb li l-FOI hija konxja tal-fatt li kultant il-value for money mhux qiegħed hemm.

Ir-raġunijiet huma kbar u numerużi u għalhekk qed isir kurrikulu bħal dan.

Tajjeb li jkollok business plan - il-kurrikulu qed inħarsu lejh bħala business plan - imma fl-istess waqt irridu naraw kif se ssir l-implimentazzjoni ta' dan il-business plan.

CARMELO ABELA: Xtaqt li nistaqsi mistoqsija li forsi tidher sempliċi imma li għandha ċertu implikazzjonijiet.

Ċertament li l-industrija hija waħda mill-oqsma li l-iktar se tgawdi mill-frott li joħroġ mill-iskejjel u proprju fl-abbozz li għandna quddiemna, insibu riferenza partikolari għal kif l-edukazzjoni se taħdem mad-dinja tax-xogħol u kif dawn il-miri jistgħu jintlaħqu, u se nikkwota minn paġna 16 tal-kurrikulu.

"Biex nilħqu aħjar din il-mira, id-dinja tax-xogħol trid tagħraf l-obbligu tagħha li tissieħeb b'mod attiv u tinvesti mill-aħjar li tista' fis-sistema edukattiva.".

Jien hawnhekk qed nifhem għall-investiment finanzjarju u fid-diskors introduttiv tiegħek, inti semmejt riżorsi umani u finanzjarji b'riferenza għat-taħriġ, pero' meta rbatt il-flus, irbatthom ma' investiment finanzjarju mill-Istat biss.

L-industrija qed taħseb biex anke hi tgħin billi toħroġ finanzi?

Ovvjament imbagħad ikollha wkoll say dwar kif jintnefqu l-flus.

Tara lok li l-industrija mhux biss taħdem mill-qrib ma' l-istudenti billi toffri lit-tfal okkażjoni ta' hands-on experience u okkażjoni jduru postijiet tax-xogħol - naturalment dawk huma kollha passi pożittivi - iżda billi b'mod konkret toħroġ finanzi min-naħa tagħha?

IS-SUR RAY CASSAR: Naqbel miegħek.

Naħseb li l-potenzjal jeżisti fl-industrija, pero' wieħed irid jikkwalifikah ukoll.

Ħafna drabi meta nitkellmu fuq l-industrija, ħafna nies jaħsbu biss fuq l-industrija tal-manifattura, il-foreign direct investment companies li huma Ġermaniżi, Taljani jew Ingiżi, u li ħafna jaħsbuhom xi charity houses u allura dejjem jittalbu mingħandhom.

Jien kont managing director ta' kumpannija għal sitt snin u nista' ngħidilkom li l-ittri, calls for scholarships jew assistenza, ma jieqfu qatt.

Jaħsbuk li qed timpala l-liri u għax il-forma ta' assistenza u għajnuna ma kenitx strutturali, it-talbiet għall-għajnuna kienu kontinwi.

Għandna wkoll l-industrija Maltija li għandha bażi iktar mifruxa, pero' hija iktar frammentata.

Ir-riżorsi ta' din l-industrija jvarjaw ħafna; bejn min jista' jaffordja u bejn min bil-kemm jista' jaffordja jimpjega lil min għandu bżonn jimpjega.

Per eżempju l-industrija Maltija hija dgħajfa ħafna mil-lat ta' marketing u l-kumpanniji Maltin ma tantx jinvestu fil-marketing u ma tantx huma lesti li jingħaqdu.

Bħalissa qed naħdem ma' l-IPSE u nafhom dawn ir-realtajiet.

Meta nitkellmu fuq l-industrija, ma nistgħux nimmaġinawha bħala xi cash fat cow lesta li tagħti.

Pero' fl-istess waqt, jien ngħid li għandha ssir policy ta' scholarships, ta' traineeships.

L-FOI jkollha meetings regolari ma' l-ETC dwar l-identifikazzjoni ta' bżonnijiet.

Per eżempju bħalissa, minħabba l-procċess ta' ristrutturizzazzjoni nafu li se jkun hemm bżonn li jinbnew safety nets - l-IPSE qed taħdem fuq dan - u qed nippruvaw nidentifikaw a priori, kumpanniji li se jintlaqtu ħażin biex nippruvaw naraw min se jitlef il-job.

Dak huwa n-negative defence, imma jkollok ukoll il-positive defence, kif se nittrenjaw nies f'teknoloġiji ġodda għall-futur.

Hawn kumpanniji barranin li għandhom makkinarju u training departments u mhux l-ewwel darba li l-FOI tapes this resource.

L-FOI għandha liaison ma' l-Universita' u ħafna drabi jkun hemm training schemes ma' l-ETC.

Jiġifieri jeżistu apprenticeship training schemes fejn nies jiġu mħarrġa fuq makkinarju li prattikament jistgħu jaffordjawh biss ċerti kumpanniji.

Pero' naqbel li għandu jkun hemm partnership strutturat fuq bażi nazzjonali.

Jien messaġġier żgħir ta' l-FOI imma wieħed jista' jipproponi anke programm bejn is-social partners, il-gvern, u l-industrija.

Naturalment imbagħad l-industrija jkollha say dwar kif jintnefqu l-flus.

Jien naraha li din tista' tkun fuq bażi ta' scholarships, ta' traineeships u ta' sponsorships ta' programmi, mhux sponsorships ta' individwi.

Hemmhekk nara lok sinifikattiv.

A/CHAIRPERSON: Nirringrazzjak, jekk m'hawnx aktar kummenti naħseb nistgħu naġġornaw id-diskussjoni għal għada fl-10.00 a.m. Fadal nisimgħu lis-Sur John Bencini mill-MUT, lil Dr. Mark Borg, lil Dr. Carmel Borg u l-Prof.

Fit-8.45 p.m. il-Kumitat aġġorna għal nhar l-Erbgħa, 3 ta' Novembru 1999 fl-10.00 a.m. bl-istess aġenda


KUMITAT PERMANENTI DWAR L-AFFARIJIET SOĊJALI

LAQGĦA NRU.

It-Tlieta, 2 ta' Novembru, 1999

Il-Kumitat Permanenti dwar l-Affarijiet Soċjali ltaqa' fil-Palazz, il-Belt Valletta, fis-7.12 p.m

L-Onor.

Dolores Cristina, Aġent President tal-Kumitat, ippresediet.

PREŻENTI

L-Iskrivana qalet it-talba.

Il-Minuti tal-laqgħa Nru. 19 li saret fit-2 ta' Novembru, 1999 kienu konfermati.

ABBOZZ FINALI TAL-KURRIKULU MINIMU NAZZJONALI - KONTINWAZZJONI

Il-Kumitat irriżuma mit-2 ta' Novembru 1999 id-diskussjoni fuq l-abbozz finali tal-kurrikulu minimu nazzjonali.

Il-Kumitat stieden lis-Sur Frans Borg, President ta' l-Assoċjazzjoni Kunsilli ta' l-Iskejjel, u lis-Sur Ray Cassar mill-Federazzjoni ta' l-Industrija, jieħdu sehem fid-diskussjoni u jirrispondu għall-mistoqsijiet magħmula mill-membri tal-kumitat dwar il-kurrikulu minimu nazzjonali.

Is-Sur Frans Borg ippreżenta lill-Kumitat:

rapport u memorandum imħejjija mill-Assoċjazzjoni Kunsilli ta' l-Iskejjel dwar il-kurrikulu minimu nazzjonali;

kopja ta' Newsletter 3 maħruġa f'Ġunju 1997; u

u emendi proposti għall-Att dwar l-Edukazzjoni u linji gwida dwar il-kunsilli ta' l-iskejjel.

Fit-8.45 p.m. il-Kumitat aġġorna għal nhar l-Erbgħa, 3 ta' Novembru fl-10.00 a.m.

PAULINE ABELA GĦALL-ISKRIVAN TAL-KAMRA

AĠENT PRESIDENT TAL-KUMITAT

Proceedings, agenda, minutes and transcripts of the parliamentary committees docx


KUMITATI TAL-KAMRA TAD-DEPUTATI

KUMITAT DWAR L-AFFARIJIET SOĊJALI

AVVIŻ

Laqgħa Nru. 21

L-Erbgħa, 3 ta' Novembru 1999 fl-10.00 a.m.

Il-Kumitat dwar l-Affarijiet Soċjali ser jiltaqa' nhar l-Erbgħa, 3 ta' Novembru 1999 fl-10.00 a.m. fil-Kamra tal-Kumitati fil-Palazz il-Belt b'din l-aġenda:-

Diskussjoni fuq l-abbozz finali tal-Kurrikulu Minimu Nazzjonali - Kontinwazzjoni.

3 ta' Novembru 1999 SKRIVAN TAL-KAMRA